তিনি রাজ্যের বিধায়ক। কিন্তু বেলাগাম তাঁর মুখ। এমনকী, মহিলাদের সম্পর্কে কুকথা বলতেও এতটুকু বাধে না তাঁর। সেই কারণেই এখন মহিলাদের রোষের মুখে পড়েছেন কেরলের নির্দল বিধায়ক পি সি জর্জ। 
এহেন রাজনীতিবিদের মুখ বন্ধের জন্য অবশ্য অভিনব পথ বেছে নিয়েছেন মহিলারা। সোশ্যাল মিডিয়ায় ওই বিধায়ককে উদ্দেশ করে টেপ পাঠাচ্ছেন তাঁরা।

এই বিষয়ে অন্যান্য খবর

বন্যা বিধ্বস্ত কেরলে জেগে উঠল ‘ঈশ্বরের হাত’! বিস্ময়ে মিডিয়া-জগৎ


ঘটনার সূত্রপাত কয়েকদিন আগে। জলন্ধরের এক যাজকের বিরুদ্ধে ধর্ষণের অভিযোগ এনেছেন কেরলের ৪৬ বছর বয়সি এক সন্ন্যাসিনী। তাঁর সম্পর্কেই চূড়ান্ত অসম্মানজনক মন্তব্য করেছেন জর্জ। তিনি বলেন, ‘‘ওই সন্ন্যাসিনী যে আসলে দেহ ব্যবসায় যুক্ত, এ বিষয়ে কোনও সন্দেহ আছে কি? বারো বার ওই যাজকের সঙ্গে তিনি ফূর্তি করেছেন। আর তেরো বারের বেলায় সেটা ধর্ষণ হয়ে গেল? প্রথম বারই যখন এই কাণ্ড ঘটল, তখনই কেন তিনি অভিযোগ করেননি?’’

বিধায়ককে পাঠানো ‘উপহার’। 
এই বক্তব্য সামনে আসতেই সমালোচনার ঝড় উঠতে শুরু করে। জাতীয় মহিলা কমিশনের পক্ষ থেকেও নোটিশ পাঠানো হয়েছে ওই বিধায়ককে। সোশ্যাল মিডিয়ায় শুরু হয়েছে বিশেষ ক্যাম্পেন। সেখানে মহিলাদের ওই বিধায়ককে উদ্দেশ করে টেপ পাঠানোর আবেদন জানানো হয়েছে। যাতে নিজের মুখ বন্ধ রাখেন তিনি।

বিধায়কের বিরুদ্ধে প্রতিবাদের ডাক। নিজস্ব চিত্র
কেরলের পুঞ্জারল কেন্দ্রের বিধায়ক পি সি জর্জ অবশ্য রাজনীতিতে নতুন নন। ছ’বার বিধায়ক নির্বাচিত হয়েছেন তিনি। ২০১১ থেকে ২০১৫ পর্যন্ত কেরল বিধানসভার মুখ্য সচেতকও ছিলেন তিনি।